《祝英台近 感旧，用静志居琴趣韵》
清代·胡薇元

隔屏山天样远。六角合欢扇。坐听清泉，镇日自忘倦。

纵看翠筱娟娟，红蕖冉冉。总难觅雕梁春燕。

泪痕泫。便教楼是人非，沈沈漏三点。十二重阑，录曲也寻遍。

生憎天壤王郎，无凭詹尹，尽一任情丝飞卷。

作者简介：胡薇元，字孝博，大兴籍浙江山阴人。举人，四川知县。有《天云楼诗》。